b'\n_START_ARTICLE_\nJohann Strauss mlaj\xc5\xa1i\n_START_SECTION_\n\xc5\xbdivljenjepis\n_START_PARAGRAPH_\nNjegov o\xc4\x8de Johann Strau\xc3\x9f starej\xc5\xa1i (1804-1849) mu je namenil kariero uradnika, toda mati mu je omogo\xc4\x8dila glasbeni \xc5\xa1tudij pri u\xc4\x8ditelju basa Hofmannu. Kmalu potem je prekinil stike z dru\xc5\xbeino in za\xc4\x8del nastopati na koncertih. \xc5\xbde njegov prvi nastop v Casino Dommayer (15. oktober 1844) je bil izredno uspe\xc5\xa1en. Turneje so ga vodile po Evropi in Severni Ameriki. Po smrti o\xc4\x8deta leta 1849 je prevzel njegov orkester in bil leta 1863 imenovan za cesarsko-kraljevega glasbenega direktorja dvornih plesov, kar pomeni, da je vodil vse dvorne plese. To je po\xc4\x8del do leta 1871, ko je sam zaprosil za razre\xc5\xa1itev. Ta mu je bila odobrena, isto\xc4\x8dasno je prejel odlikovanje Franca Jo\xc5\xbeefa. Njegov naslednik je postal brat Eduard Strauss._NEWLINE_Do tega \xc4\x8dasa je pisal samo plesno glasbo, s \xc4\x8dimer je utrdil sloves\xc2\xa0\xc2\xbbkralja val\xc4\x8dkov\xc2\xab. Leta 1864 se je sre\xc4\x8dal s Jacquesom Offenbachom, ki ga je spodbudil k pisanju operet, ki pa jih je Strauss vedno imenoval komi\xc4\x8dne opere. 10. februarja 1871 je bila premiera njegove prve operete Indigo in 40 razbojnikov.  5. aprila 1874 je bila premiera njegove najbolj uspe\xc5\xa1ne in znane operete Netopir. Ta opereta je bila vzeta v repertoar dvorne opere (danes Dunajska dr\xc5\xbeavna opera) in je do danes edina opereta, ki se izvaja tam. Zaradi tega velja Strauss tudi za utemeljitelja\xc2\xa0\xc2\xbbzlate dobe dunajske operete\xc2\xab._NEWLINE_Med njegovimi deli so najbolj znani val\xc4\x8dki in polke, ki odra\xc5\xbeajo dunajsko brezskrbnost tistega \xc4\x8dasa. Leta 1867 je napisal svoje najslavnej\xc5\xa1e delo Na lepi modri Donavi, v katerem je opredelil obliko dunajskega val\xc4\x8dka. Ta val\xc4\x8dek velja za neuradno dunajsko himno. Cesarski val\xc4\x8dek (Kaiserwalzer) je nastal leta 1888 v \xc4\x8dast \xc5\xa1tirideseti obletnici vladanja Franca Jo\xc5\xbeefa.'